કાકાની વિચારસરણી આજે બદલી ગઈ હતી અને મને હવે તો બીક લાગવા માંડી હતી કે કાકાનું પરિવર્તન થોડા વખતમાં થઈ જાય તો નવાઈ નહીં. લક્ષ્મીનો મોહ એવો છે કે ભલભલા સંન્યાસીઓને સંસ્કારને પલટો લેતાં વાર નથી લાગતી. એવા ઘણા માણસો જોવામાં આવે છે કે જેઓ આપણને કહે છે કે અમે તમને મદદ કરવા માટે આવ્યા છીએ-તમારું ભલું કરવા માગીએ છીએ, પણ આવું કહેનારા મોટા ભાગના લોકો પોતાનું ભલું કેમ થાય એનો પહેલો વિચાર કરતા હોય છે. કાકા પણ પારકાનું ભલું કરવાની વાતો કરવાવાળાઓમાનાં એક છે. પહેલાં તો હું એમને એક મહાન સેવક માનતો હતો-સમાજ-સુધારક ગણતો હતો, પણ ચાંદલાની ચોરી પછીથી એમના પ્રત્યેથી માન ઊતરી ગયું. મને થયું કે મારો અને એમનો સંબંધ તૂટતો હોય તો ભલે તૂટે, પણ જો એમનામાં આવું જ પરિવર્તન થવાનું હોય તો પછી એમની સાથે ફરવા નીકળવામાં ફાયદો નથી. મેં દલીલ કરી: